ત્રીજી એક તકલીફ યોગી માટે એ છે કે તેઓ અહીં મતોના ધ્રુવીકરણનું રાજકારણ કરી રહ્યા છે તે અસરકારક સાબિત થતું નથી. હુકુમ સિંહ ભાજપના બહુ પીઢ નેતા હતા અને તેઓ મતોમાં ભાગલા પાડવાની નીતિમાં માનતા નથી તેવી છાપ હતી. પરંતુ આ વખતે મામલો જુદો બન્યો છે, કેમ કે વિપક્ષે અહીં સંયુક્ત રીતે ઉમેદવાર ઊભો રાખ્યો છે તે મુસ્લિમ છે. તબ્બસુમ હસન વિપક્ષના સંયુક્ત ઉમેદવાર તરીકે મૃગાંકા સિંહ સામે છે. બે મહિલાઓની આ લડાઇમાં ત્રીજું પાસું એ છે કે પશ્ચિમ ઉત્તર પ્રદેશમાં મહત્ત્વના મનાતા રાષ્ટ્રીય લોક દલે (આરએલડી) પણ ભાજપ વિરોધી વલણ લીધું છે. આરએલડીના નેતા અને ચરણસિંહના પુત્ર અજિત સિંહ વિપક્ષના નેતાઓની સાથે કર્ણાટકમાં પણ હાજર રહ્યા હતા.